**OBRAZLOŽENJE PRIJEDLOGA PRVIH IZMJENA I DOPUNA**

**PRORAČUNA GRADA KARLOVCA ZA 2025. GODINU**

**1. U V O D**

Proračun Grada Karlovca za 2025. godinu kao i Projekcije proračuna za 2026. i 2027. godinu usvojeni su na 44. sjednici Gradskog vijeća Grada Karlovca održanoj dana 17. prosinca 2024. godine, a objavljeni u Glasniku Grada Karlovca broj 23A/2024.

Proračun za 2025. godinu usvojen je u iznosu od 138.820.749 eura.

Zakonom o proračunu („Narodne novine“ broj 144/21) utvrđeno je da se proračun mora uravnotežiti ako se tijekom proračunske godine, zbog nepredviđenih okolnosti, umanje ili povećaju prihodi i primici, odnosno rashodi i izdaci. Nadalje, spomenuti Zakon propisuje da se uravnoteženje proračuna (ukupni prihodi pokrivaju ukupne rashode) provodi tijekom proračunske godine izmjenama i dopunama proračuna prema postupku za donošenje proračuna.

Stoga se na osnovi dosadašnje dinamike ostvarenja prihoda i rashoda te procjene njihova ostvarenja do kraja 2025. godine, kao i zbog rasporeda viškova prihoda, predlažu Prve izmjene i dopune Proračuna Grada Karlovca za 2025. godinu.

Prvim izmjenama i dopunama Proračuna Grada Karlovca predlaže se proračun u iznosu od 155.286.569 eura, što je povećanje za gotovo 16,5 mil. eura odnosno za 11,9% u odnosu na Proračun za 2025. godinu.

U nastavku slijedi obrazloženje općeg dijela proračuna odnosno ukupnih prihoda/primitaka i rashoda/izdataka koji se predlažu Prvim izmjenama i dopunama Proračuna Grada Karlovca za 2025. godinu u odnosu na početni Proračun za 2025. godinu.

Izmjene u posebnom dijelu proračuna, odnosno promjene na stavkama rashoda i izdataka po pojedinim razdjelima čiji su nositelji odjeli gradske uprave, detaljno su opisane u obrazloženjima izmjena i dopuna financijskih planova odjela gradske uprave za 2025. godinu, po programima.

U nastavku se daje tablični prikaz promjena prihoda i primitaka, te rashoda i izdataka koji se predlažu Prvim izmjenama i dopunama Proračuna Grada Karlovca za 2025. godinu, prema osnovnoj klasifikaciji.

1. **OPĆI DIO**

**Tablica 1. Struktura Prvih izmjena i dopuna Proračuna Grada Karlovca za 2025. godinu prema osnovnoj klasifikaciji**



**2. PRIHODI I PRIMICI PRORAČUNA**

U narednoj tabeli prikazane su promjene na osnovnim skupinama prihoda i primitaka u odnosu na prethodni plan. Prijedlogom Prvih izmjena i dopuna Proračuna Grada Karlovca za 2025. godinu prihodi i primici su veći za 11,9 % u odnosu na plan Proračuna.

**Tablica 2. Planirani prihodi i primici Proračuna Grada Karlovca za 2025. godinu i prijedlog povećanja/smanjenja**



**2.1.PRIHODI POSLOVANJA**

**PRIHODI POSLOVANJA** (prihodi od poreza, pomoći iz inozemstva i od subjekata unutar opće države, prihodi od imovine, prihodi od upravnih i administrativnih pristojbi i pristojbi po posebnim propisima, prihodi od prodaje proizvoda i robe, te pruženih usluga i od donacija, prihodi od kazni, upravnih mjera i ostali prihodi) predlažu se u iznosu od 128.235.771 eura ili za 7,9 mil. eura više u odnosu na planirane prihode Proračuna za 2025. godinu.

* **Prihodi od poreza**

Prihodi od poreza planiraju se u iznosu od 37.947.703 eura i ovim izmjenama i dopunama su povećani za 2,25 mil. eura. U ovoj skupini prihoda planirani su prihodi od poreza na imovinu (porez na promet nekretnina i porez na nekretnine) koji iznose 1.690.000 eura dok su prihodi od poreza na robe i usluge (porez na potrošnju alkoholnih i bezalkoholnih pića i porez na naziv tvrtke) planirani u iznosu od 375.500 eura. Prihodi od poreza na dohodak ovim izmjenama iznose 35.882.203 eura i veći su za 2,0 mil. eura u odnosu na plan Proračuna za 2025. godinu, a struktura prihoda od poreza na dohodak je sljedeća:

* porez na dohodak kao nenamjenski prihod planiran je u iznosu od 34.596.191 eura
* dio poreza na dohodak za decentralizirane funkcije osnovnog školstva u iznosu od 842.560 eura
* dio poreza na dohodak za financiranje decentralizirane funkcije vatrogastva u iznosu od 443.452 eura
* **Pomoći iz inozemstva i od subjekata unutar općeg proračuna**

Ukupan iznos pomoći iz inozemstva i od subjekata unutar općeg proračuna planira se u iznosu od 72.695.056 eura odnosno povećava se za 5.008.854 eura ili 7,4% u odnosu na prethodni plan.

**Pomoći od međunarodnih organizacija te institucija i tijela EU** planirane su u iznosu od 1.000 eura i ovim Izmjenama i dopunama Proračuna za 2025. godinu nisu mijenjane, a odnose se na proračunskog korisnika Gradsko kazalište Zorin Dom.

**Pomoći proračunu i izvanproračunskim korisnicima iz drugih proračuna** planirane su u novom iznosu od 2.061.262 eura, što je povećanje za 542.022 eura u odnosu na prethodni plan. U strukturi ove skupine pomoći 95.000 eura se odnosi na pomoći iz županijskog proračuna, namijenjene financiranju lokalnih izbora.

Prvim Izmjenama i dopunama Proračuna za 2025. godinu planirano je iz Ministarstva znanosti, obrazovanja i mladih 820.000 eura za fiskalnu održivost dječjih vrtića, 60.569 eura za projekt Pomoćnika u nastavi VII i 20.491 eura pomoći za projekt Pomoćnika u nastavi VI. Iz Ministarstva turizma i sporta planirano je 300.000 eura pomoći namijenjenih postavljanju umjetne trave na velikom nogometnom igralištu nogometnog kluba Ilovac. Iz Ministarstva kulture i medija planirano je 63.000 eura za projekte očuvanja kulturne baštine. Pomoći za projekt GIFTSNET planirane su u novom iznosu od 26.875 eura dok se na cjelovitu obnovu Mihalićeve kuće odnosi 34.000 eura.

**Pomoći od izvanproračunskih korisnika** su povećane za 141.800 eura u odnosu na plan Proračuna za 2025. i iznose 4.643.030 eura, a odnose se na pomoći od ostalih subjekata unutar općeg proračuna koje su planirane u iznosu od 4.302.276 eura i na pomoći od Fonda za zaštitu okoliša i energetsku učinkovitost koje su planirane u iznosu od 320.053 eura. Unutar pomoći od ostalih subjekata unutar općeg proračuna nema značajnijih promjena u odnosu na planirane Proračunom za 2025. godinu dok se unutar pomoći iz Fonda za zaštitu okoliša i energetsku učinkovitost ističu pomoći za uređenje takozvane Crne promenade u iznosu od 146.133 eura i 9.960 eura pomoći za sanaciju odlagališta Ilovac. Kod proračunskih korisnika planirano je 20.701 eura pomoći Gradskoj knjižnici Ivan Goran Kovačić od Hrvatskog zavoda za zapošljavanje za obavljanje javnih radova.

**Pomoći izravnanja za decentralizirane funkcije i fiskalnog izravnanja** osnovnog školstva i vatrogastva su usklađene s Uredbom o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2025. godinu („Narodne novine“, broj 16/25). Prvim izmjenama i dopunama proračuna za 2025. godinu pomoći izravnanja su manje za 310.394 eura i iznose 1.368.272 eura, pri čemu se na osnovno školstvo odnosi 703.313 eura, a na vatrogastvo 664.959 eura.

**Pomoći proračunskim korisnicima iz proračuna koji im nije nadležan** su povećane za svega 118.621 eura, a odnose se na pomoći iz državnog i županijskog proračuna proračunskim korisnicima koje su planirane u iznosu od 18.606.845 eura. Najvećim dijelom odnose se na prihode osnovnih škola Grada Karlovca namijenjenih financiranju plaća i ostalih rashoda za zaposlene, a koji se ostvaruju iz državnog proračuna.

**Pomoći temeljem prijenosa EU sredstava** planirane su u iznosu većem za 4.516.805 eura, odnosno 10,88% više u odnosu na plan Proračuna za 2025. godinu i novi plan iznosi 46.014.647 eura, a odnosi se najvećim dijelom na sredstva iz Nacionalnog plana oporavka i otpornosti namijenjena izgradnji dvorane osnovne škole Braće Seljan u iznosu od 3.325.386 eura i izgradnji dvorane osnovne škole Rečica u iznosu od 906.803 eura dok se na izgradnju osnovne škole Luščić odnosi 1.915.000 eura. Prvim Izmjenama i dopunama Proračuna za 2025. godinu planirano je 340.000 eura pomoći iz ITU mehanizma za Branič kulu i 25.500 eura za projekte uređenja Trga bana Josipa Jelačića, Kurelčeve ulice, Put Dragutina Trstenjaka i Draškovićeve ulice.

* **Prihodi od imovine**

Prihodi od imovine (prihodi od financijske i nefinancijske imovine) planirani su u iznosu većem za 30.000 eura i novi plan iznosi 2.474.475 eura, a odnose se manjim dijelom na prihode od financijske imovine koji ovim izmjenama i dopunama nisu mijenjani i iznose 250.000 eura te najvećim dijelom na prihode od nefinancijske imovine koji su planirani u iznosu od 2.224.475 eura. Unutar skupine prihoda od nefinancijske imovine do promjena je došlo na prihodima od zakupa i služnosti na gradskom zemljištu koji su planirani u iznosu od 165.000 eura, prihodi od naknade za uporabu javnih površina planirani su u iznosu od 280.000 eura dok su prihodi od zakupa i iznajmljivanja imovine mjesnih odbora i gradskih četvrti planirani u iznosu od 10.000 eura.

* **Prihodi od upravnih i administrativnih pristojbi, pristojbi po posebnim propisima i naknada**

Skupina prihoda od upravnih i administrativnih pristojbi, pristojbi po posebnim propisima i naknada Prvim izmjenama proračuna planirana je u iznosu većem za 372.660 eura i novi plan iznosi 12.866.714 eura.

**Upravne i administrativne pristojbe** planirane su u iznosu od 144.000 eura, a odnose se na prihode od prodaje državnih biljega u iznosu od 17.000 eura dok prihodi od gradskih i općinskih pristojbi i naknada iznose 110.000 eura, a prihodi od boravišnih pristojbi 17.000 eura.

**Prihodi po posebnim propisima** su manji za 38.840 eura i iznose 3.022.714 eura, od čega se najveći dio ovih prihoda odnosi na vlastite prihode proračunskih korisnika (participacija roditelja za vrtiće, članarine, ulaznice i drugi namjenski prihodi proračunskih korisnika) u iznosu od 2,8 mil.eura.

Ostale nespomenute prihode čine prihodi po sudskim presudama koji su planirani u iznosu od 20.000 eura, naknada za jamstvo Gradskoj toplani d.o.o. od 23.200 eura, naknada za zadržavanje nezakonito izgrađenih zgrada u prostoru u iznosu od 28.000 eura, prihod od vodnog doprinosa u iznosu od 3.000 eura dok je doprinos za šume planiran u iznosu od 100.000 eura.

**Prihodi od komunalnih doprinosa i naknada** ovim izmjenama i dopunama veći su za 400.000 eura i iznose 9.700.000 eura, pa je tako prihod od komunalne naknade planiran u iznosu većem za 100.000 eura i novi plan iznosi 6.900.000 eura, a komunalni doprinos u iznosu većem za 300.000 eura i novi plan iznosi 2.800.000 eura.

* **Prihodi od prodaje proizvoda i robe te pruženih usluga i prihodi od donacija te povrati po protestiranim jamstvima**

Predlaže se povećanje ove skupine prihoda za 58.070 eura i novi plan iznosi 1.895.823 eura, a odnose se najvećim dijelom na vlastite prihode proračunskih korisnika.

Prihodi od prodaje proizvoda i robe te pruženih usluga proračunskih korisnika planirani su u iznosu većem za 6.570 eura i novim planom iznose 1.341.352 eura dok su prihodi Grada po ovoj osnovi veći za 20.000 eura i novim planom iznose 355.000 eura (prihodi od pruženih usluga za Hrvatske vode planiraju se u iznosu 280.000 eura, a prihodi od pruženih usluga PAUK službe u iznosu od 75.000 eura).

Prihodi od donacija su planirani u iznosu od 199.471 eura pri čemu se dio odnosi na donacije trgovačkih društava za projekt KA - kvart u iznosu od 50.000 eura, donacije od poslovnih subjekata za prostorno plansku dokumentaciju iznose 21.500 eura, donacije od Nacionalne zaklade za razvoj civilnog društva 25.000 eura, donacije za projekt SINERGY 2.000 eura dok se na proračunske korisnike odnosi 100.971 eura prihoda od donacija.

* **Kazne, upravne mjere i ostali prihodi**

Navedena skupina prihoda ovim izmjenama i dopunama proračuna veća je za 141.000 eura i iznosi 356.000 eura, a odnosi se na naplatu prihoda od novčanih kazni (prekršajne kazne komunalnih redara) u iznosu od 80.000 eura, prihode za naplaćene troškove prisilne naplate u iznosu od 1.000 eura, te ostale prihode u iznosu od 275.000 eura (ostali prihodi ostvareni s osnove posebnih ugovora, prihodi od naplate sudskih troškova i troškova ovrha i slično, povrati u gradski proračun, te razni manji prihodi koji se ne iskazuju zasebno).

**2.2. PRIHODI OD PRODAJE NEFINANCIJSKE IMOVINE**

**Prihodi od prodaje neproizvedene dugotrajne imovine** ovim izmjenama i dopunama plana za 2025. godinu iznose 437.010 eura i veći su za 198.255 eura ili za 83%, a najvećim dijelom se odnose na prihode od prodaje zemljišta u zoni Gornje Mekušje koji iznose 390.010 eura.

**Prihodi od prodaje proizvedene dugotrajne imovine** se nisu mijenjali i iznose 192.418 eura pri čemu se najveći dio odnosi na prihode od prodaje građevinskih objekata (stanova) koji su planirani u iznosu od 186.764 eura, dok prihodi od prodaje postrojenja i opreme iznose 3.991 eura, a prihodi od prodaje prijevoznih sredstava 1.663 eura.

**2.3. PRIMICI OD FINANCIJSKE IMOVINE I ZADUŽIVANJA**

Prvim izmjenama i dopunama plana za 2025. godinu primici od financijske imovine i zaduživanja povećavaju se za 6,2 mil. eura i njihov plan iznosi 19.603.884 eura, a odnosi se na ostatak neiskorištenih kredita i novih kredita namijenjenih financiranju izgradnje komunalne infrastrukture u iznosu od 2.773.612 eura i sportske infrastrukture u iznosu od 3.026.129 eura, 6.310.000 eura namijenjeno projektu dječjeg vrtića Luščić, a 1.331.000 eura projektu dječjeg vrtića Hrnetić dok se na osnovne škole odnosi 2.190.363 eura. Preostali iznos odnosi se na kredit za energetsku obnovu zgrade Sokolskog doma u iznosu od 313.427 eura, na kredit za projekt sanacije pothodnika u iznosu od 2.530.000 eura te zajmove za izgradnju komunalne infrastrukture u sklopu projekta Karlovac II u iznosu od 129.353 eura. Ovim Izmjenama i dopunama plana za 2025. godinu planiran je i kratkoročni zajam u iznosu od 1.000.000 eura.

**3. RASHODI I IZDACI**

Prijedlogom Prvih izmjena i dopuna Proračuna za 2025. godinu povećavaju se ukupni rashodi i izdaci proračuna za 16,5 mil. eura, što je povećanje za 11,9% planiranih proračunskih rashoda i izdataka za 2025. godinu i novi plan uravnotežen je s prihodima u iznosu 155.286.569 eura.

Rashodi poslovanja planirani su u 2025. godini u iznosu od 74.036.390 eura i veći su za 5,3 mil. eura u odnosu na Proračun za 2025. godinu, rashodi za nabavu nefinancijske imovine planirani su u iznosu većem za 11,3 mil. eura i novi plan iznosi 79.930.169 eura, dok su izdaci za financijsku imovinu i otplatu zajmova planirani u iznosu od 1.320.010 eura i manji su za 120.000 eura u odnosu na plan za 2025. godinu.

U nastavku se daje prikaz promjena na osnovnim skupinama rashoda i izdataka u odnosu na prethodni plan Proračuna.

**Tablica 3. Planirani rashodi i izdaci Proračuna Grada Karlovca za 2025. godinu i prijedlog povećanja/smanjenja**



**3.1**. **RASHODI POSLOVANJA**

**Rashodi poslovanja** planirani su Prvim izmjenama i dopunama Proračuna Grada Karlovca u 2025. godini u ukupnom iznosu od 74.036.390 eura što je za 7,7% više u odnosu na Plan za 2025. godinu. Predloženi rashodi poslovanja planirani su po skupinama rashoda i izdataka kako slijedi:

**Rashodi za zaposlene** (plaće, ostali rashodi za zaposlene, doprinosi koji se odnose ukupno na djelatnike Gradske uprave i proračunske korisnike) planirani su u ukupnom iznosu od 39.409.479 eura, što je za 1,3 mil. eura više u odnosu na Plan za 2025. godinu. U strukturi ukupnih rashoda i izdataka čine 25,38%. Unutar rashoda za zaposlene bruto plaće planirane su u iznosu 31.751.898 eura, ostali rashodi za zaposlene planirani su u iznosu 2.300.652 eura, dok su doprinosi na plaću planirani u iznosu od 5.356.929 eura. Rashodi za zaposlene u gradskoj upravi iznose 5,8 mil.eura, dok rashodi za zaposlene kod proračunskih korisnika iznose 33,3 mil.eura.

**Materijalni rashodi** planirani su u iznosu od 24.284.304 eura i veći su za 2,6 mil. eura u odnosu na Plan za 2025. godinu. Materijalne rashode čine naknade troškova zaposlenima, rashodi za materijal i energiju, rashodi za usluge, naknade troškova osobama izvan radnog odnosa te ostali nespomenuti rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine upravne, administrativne i sudske pristojbe i ostali slični rashodi. U ukupnim rashodima i izdacima u Proračunu Grada Karlovca sudjeluju s 15,64%.

Najveći dio rashoda odnosi se na rashode za usluge u iznosu od 16.910.291 eura (zakupnine, usluge tekućeg i investicijskog održavanja objekata, komunalne usluge, održavanje komunalne infrastrukture, usluge promidžbe i informiranja, intelektualne usluge i druge usluge) što je povećanje za 2.245.320 eura, zatim na rashode za materijal i energiju u iznosu od 4.376.691 eura (troškovi energije, uredski materijal, sitni inventar i drugi materijalni rashodi) što je povećanje za 84.851 eura, ostali nespomenuti rashodi poslovanja veći su za 201.122 eura i iznose 1.583.408 eura, naknade troškova zaposlenima planirane su u iznosu od 1.287.931 eura i veće su za 58.278 eura, dok su naknade troškova osobama izvan radnog odnosa planirane u iznosu većem za 595 eura i iznose 125.983 eura.

**Financijski rashodi** (kamate za primljene kredite i zajmove i ostali financijski rashodi) planirani su u iznosu od 431.207 eura i ovim izmjenama su smanjeni za 28.840 eura, pri čemu kamate za primljene kredite i zajmove iznose 295.000 eura, dok su ostali financijski rashodi planirani u iznosu od 136.207 eura, a obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

**Subvencije** (subvencije trgovačkim društvima u javnom sektoru i subvencije trgovačkim društvima, obrtnicima i malim i srednjim poduzetnicima i poljoprivrednicima) ovim izmjenama iznose 1.654.025 eura što je smanjenje za 93.000 eura u odnosu na Plan za 2025., a u ukupnim rashodima i izdacima sudjeluju s 1,07% Na sufinanciranje privatnih vrtića i obrta za čuvanje djece se odnosi 166.025 eura. Subvencija za javni gradski prijevoz planirana je u iznosu od 1.050.000 eura, sufinanciranje Hrvatskog radio Karlovca d.o.o. iznosi 47.000 eura, a potpore poduzetništvu 240.000 eura. U ovoj kategoriji rashoda planirane su subvencije poljoprivrednim gospodarstvima u iznosu od 146.000 eura. Također, u sklopu projekta Shares planirane su subvencije trgovačkim društvima, zadrugama, poljoprivrednicima i obrtnicima izvan javnog sektora u iznosu od 5.000 eura.

**Pomoći dane u inozemstvo i unutar općeg proračuna** planirane su u iznosu većem za 3.992 eura u odnosu na Plan za 2025. godinu i iznose 1.147.034 eura. U ukupnim rashodima i izdacima Proračuna Grada Karlovca sudjeluju s 0,74%. Pomoći drugom proračunu i izvanproračunskim korisnicima su veće za 3.992 eura i iznose 1.139.298 eura, a odnose se na slijedeće:

- kapitalne pomoći općini Draganić i Krnjak u iznosu od 5.800 eura,

- kapitalne pomoći Centru za gospodarenje otpadom u iznosu od 979.506 eura

- kapitalne pomoći Gornje Mekušje (održavanje oborinske odvodnje) u iznosu od 153.992 eura

Pomoći proračunskim korisnicima drugih proračuna iznose 7.736 eura i ovim izmjenama i dopunama nisu mijenjane. Ova skupina rashoda se odnosi na pomoći Studentskom centru za prehranu studenata u iznosu od 6.636 eura, na pomoći Gimnaziji Karlovac za organizaciju Booktrailer film festivala u iznosu od 550 eura i pomoći Turističko ugostiteljskoj školi za Junior barmen cup u iznosu od 550 eura.

**Naknade građanima i kućanstvima na temelju osiguranja i druge naknade** planirane su u iznosu od 1.633.378 eura i veće su za 41.245 eura u odnosu na rashode planirane Proračunom za 2025. godinu. Ova skupina rashoda se odnosi na naknade kroz koje se sufinanciraju potrebe obitelji i djece i to za prehranu dojenčadi, naknade umirovljenicima, naknade za prehranu djece u osnovnim školama, te poklon paketi za novorođenčad i za siromašne obitelji kao i nabava obrazovnih materijala za osnovnoškolce. Najveći dio ovih rashoda odnosi se na program socijalne skrbi koji uključuje rashode za troškove stanovanja za korisnike zajamčene minimalne naknade, rashode za troškove stanovanja za socijalno ugrožene građane, na stipendije učenicima i studentima, naknade za podmirenje troškova stanovanja i ogrjeva te toplog obroka građanima u socijalnoj potrebi. U ukupnim rashodima i izdacima Proračuna Grada Karlovca sudjeluju s 1,05%.

**Rashodi za donacije, kazne, naknade šteta i kapitalne pomoći** (tekuće i kapitalne donacije, kazne, penali i naknade štete) predlažu se u iznosu većem za 1.432.000 eura ili za 35,4% i novi plan iznosi 5.476.963 eura. U ukupnim rashodima i izdacima u Proračuna Grada Karlovca sudjeluju s 3,53%.

Tekuće donacije planirane su u iznosu od 3.469.209 eura i veće su za 32.000 eura u odnosu na Plan za 2025., a odnose se na veće rashode za turističku infrastrukturu i novi plan iznosi 25.000 eura i veće rashode za provođenje natječaja za udruga i organizacije civilnog društva čiji plan poslije izmjena iznosi 49.200 eura.

Kapitalne donacije ostaju na razini planiranoj Proračunom za 2025. godinu i iznose 455.654 eura.

Skupina rashoda Kazne, penali i naknade štete planirana je u iznosu većem za 1,4 mil. eura i iznosi 1.552.100 eura, a odnosi se najvećim dijelom na isplate naknada pravnim i fizičkim osobama po pravomoćnim sudskim presudama u iznosu od 1.450.000 eura, dok se na naknade za zemljišta po upravnim postupcima odnosi 75.000 eura te na naknade vjerovnicima po ošasnoj imovini iznos od 25.000 eura.

**3.2. RASHODI ZA NABAVU NEFINANCIJSKE IMOVINE**

Rashodi za nabavu nefinancijske imovine planirani su u iznosu većem za 11,3 mil. eura u odnosu na Plan za 2025. godinu i iznose 79.930.169 eura, a povećanje rashoda za nabavu nefinancijske imovine rezultat je većih rashoda za građevinske objekte koji su planirani u iznosu većem za 8,5 mil. eura i iznose 51.803.060 eura i većih rashoda za dodatna ulaganja na građevinskim objektima koji su planirani u iznosu većem za 2,8 mil. eura i iznose 25.401.510 eura. U ukupnim rashodima i izdacima u Proračuna Grada Karlovca sudjeluju s 51,47%.

**Rashodi za nabavu neproizvedene dugotrajne imovine** planirani su u iznosu od 2.724.899 eura, što je za 24.000 eura manje u odnosu na Plan za 2025. godinu i odnose se na rashode za kupnju zemljišta u iznosu od 575.899 eura (troškovi otkupa zemljišta vezanih za izgradnju komunalne infrastrukture), dok se na rashode za nematerijalnu imovinu odnosi 2.149.000 eura.

**Rashodi za nabavu proizvedene dugotrajne imovine** planirani su u iznosu od 51.803.060 eura i veći su za 8.547.220 eura u odnosu na Plan za 2025. godinu. Ovi rashodi se najvećim djelom odnose na **rashode određene za kupnju i izgradnju građevinskih objekata** u iznosu od 46.733.632 eura ili 64,78% ukupnih rashoda za nabavu proizvedene dugotrajne imovine, pri čemu se najznačajnije promjene odnose na **Kapitalni projekt K600107 Izgradnja dvorane OŠ Rečica** u iznosu od 2.233.575 eura i **Kapitalni projekt K600108 Izgradnja dvorane OŠ Braća Seljan** u iznosu od 3.411.300 eura, zatim na projekt Karlovac II i na projekt izgradnje Dječjeg vrtića Luščić.

U nastavku se nalazi pregled promjena planiranih iznosa po aktivnostima u strukturi rashoda za kupnju i izgradnju građevinskih objekata.



Ostale rashode u ovoj skupini čine **rashodi za nabavu postrojenja i opreme** u iznosu od 2.890.127 eura, za **prijevozna sredstva** je planirano 143.500 eura kod proračunskih korisnika Javna vatrogasna postrojba iznos od 60.000 eura te Muzeji grada Karlovca iznos od 22.500 eura, a u sklopu projekta ZEB4ZEN 61.000 eura, a **za knjige i umjetnička djela** 462.668 eura (od čega se najveći dio odnosi na nabavu udžbenika u osnovnim školama). Ovu skupinu rashoda čine još i **rashodi za nematerijalnu proizvedenu imovinu** koji su veći u odnosu na Plan za 2025. godinu 470.545 eura te planirani u iznosu od 1.568.633 eura (izrada projektne dokumentacije, ulaganja u računalne programe, prostorno planska dokumentacija i drugo), a za **višegodišnje nasade i osnovno stado** planirano je 4.500 eura (nabava riba).

Skupina **rashoda za nabavu plemenitih metala i ostalih pohranjenih vrijednosti** planirana je u iznosu od 700 eura što je na razini plana Proračuna za 2025.godinu.

**Rashodi za dodatna ulaganja na nefinancijskoj imovini** planirani su u iznosu 25.401.510 eura od čega se najveći dio odnosi na **dodatna ulaganja na građevinskim objektima** koja su planirana u iznosu od 25.398.510 eura i veća su za 12,2% u odnosu na planirano za 2025. godinu. Najznačajnije su promjene na dodatnim ulaganjima na objektu Dječjeg vrtića Hrnetić koji je planiran u iznosu od 1.961.800 eura, rashodi za dodatna ulaganja na projektu sanacije pothodnika iznose 2.530.000 eura, rashodi za dodatna ulaganja na klizalištu Sokolskog doma iznose 354.000 eura, a rashodi za dodatna ulaganja u nogometno igralište NK Ilovac iznose 1.106.000 eura (unutar Tekućeg projekta T700003 Upravljanje objektima javne namjene).

Unutar ove skupine rashoda planirana su i dodatna ulaganja na postrojenjima i opremi u iznosu od 3.000 eura.

U nastavku se nalazi pregled promjena planiranih iznosa po aktivnostima u strukturi rashoda za dodatna ulaganja na građevinskim objektima.



**3.3. IZDACI ZA FINANCIJSKU IMOVINU I OTPLATE ZAJMOVA**

Navedeni rashodi ovim Izmjenama i dopunama planirani su u ukupnom iznosu od 1.320.010 eura, a odnose se na otplatu glavnice kredita za što je planirano 1.220.000 eura te na troškove dokapitalizacije trgovačkog društva Geotermika u iznosu od 100.000 eura. U strukturi ukupnih rashoda ovi izdaci čine 0,85%.

**II. POSEBNI DIO**

U Posebnom dijelu Proračuna Grada Karlovca za 2025. godinu, pa tako i u prijedlogu Prvih izmjena i dopuna Proračuna za 2025. godinu, rashodi i izdaci se prikazuju po organizacijskoj klasifikaciji, znači po razdjelima, odnosno po upravnim tijelima gradske uprave i njihovim proračunskim korisnicima prema sljedećem tabličnom prikazu:











U nastavku se daje obrazloženje planiranih rashoda Prvih izmjena i dopuna Proračuna Grada Karlovca za 2025. godinu po razdjelima i programima.

**RAZDJEL 001 UPRAVNI ODJEL ZA POSLOVE GRADONAČELNIKA**

Prijedlogom Prvih izmjena i dopuna Proračuna za 2025. godinu Upravni odjel za poslove gradonačelnika planiran je u iznosu od 6.576.468 eura, odnosno veći je za 1.273.808 eura ili 24,02% u odnosu na plan Proračun za 2025. godinu.

Plan koji predlaže Upravni odjel za poslove gradonačelnika prikazan je po programima i aktivnostima u tablici kako slijedi:



**GLAVA 01 UO ZA POSLOVE GRADONAČELNIKA**

**PROGRAM 1000 Javna uprava i administracija** predloženimPrvim izmjenama i dopunama Proračuna Grada Karlovca za 2025. godinu povećan je za 1.235.400 eura ili za 104,07% i novi plan iznosi 2.422.489 eura.

**Aktivnost A100001 Materijalni i financijski rashodi poslovanja gradske uprave** planirano je povećanje rashoda za 51.900 eura i novi plan iznosi 1.011.489 eura, a promjene se najvećim dijelom odnose na povećanje rashoda za usluge promidžbe i informiranja za 40.000 eura, te povećanje ostalih intelektualnih usluga za 15.000 eura. Preostali iznos povećanja odnosi se na nabavu sitnog inventara i na smanjene rashode za energiju.

**Aktivnost A100005 Rashodi po sudskim presudama** planirana je u novom iznosu od 1.200.000 eura što je 1.150.000 eura više u odnosu na plan Proračuna za 2025. godinu, a odnose se na naknadu štete pravnim i fizičkim osobama po pravomoćnim sudskim presudama i na rashode za usluge vještačenja objekata u Zvijezdi.

**Tekući projekt T100002 Opremanje upravnih odjela gradske uprave** planirani su rashodi za opremanje u iznosu većem za 33.500 eura i novi plan iznosi 130.500 eura, a odnosi se najvećim dijelom na kupnju slika i umjetničkih djela.

**GLAVA 03 JAVNA VATROGASNA POSTROJBA**

Prvim izmjenama i dopunama Plana za 2025. godinu povećani su rashodi Javne vatrogasne postrojbe za 38.408 eura i novi plan iznosi 3.121.369 eura.

**PROGRAM 2001 Vatrogastvo** planiran je u iznosu većem za 38.408 eura i novi plan iznosi 3.121.369 eura, a povećanje se najvećim dijelom odnosi na **Kapitalni projekt K200101 Oprema, uređaji i ostala ulaganja u imovinu JVP** koji je ovim Izmjenama i dopunama plana za 2025. planiran u iznosu od 157.745 eura odnosno veći je za 33.157 eura. Rashodi se odnose na kupnju kombi vozila (razlika) i nabavu viljuškara.

**RAZDJEL 002 UPRAVNI ODJEL ZA PRORAČUN I FINANCIJE**

Prijedlogom Prvih izmjena i dopuna financijskog plana Upravnog odjela za proračun i financije za 2025. godinu ukupno planirana sredstva odjela iznose 8.604.522 eura što je povećanje za 471.655 eura odnosno za 5,80% u odnosu na plan Proračuna za 2025. godinu.

Financijski plan Upravnog odjela prikazan je po programima i aktivnostima u sljedećoj tablici:



**PROGRAM 1000 Javna uprava i administracija** Prvim izmjenama i dopunama proračuna za 2025. godinu predloženo je povećanje rashoda za 471.655 eura i novi plan iznosi 8.504.522 eura, a odnosi se na sljedeće aktivnosti i projekte:

**Aktivnost A100001 Materijalni i financijski rashodi poslovanja gradske uprave** planirana je u iznosu većem za 242.455 eura ili za 104,30% i novi plan iznosi 474.922 eura, a odnosi se najvećim dijelom na rashode planirane za povrat prihoda od prodaje zemljišta koji su ovim Izmjenama i dopunama plana veći za 203.255 eura i njihov plan iznosi 253.912 eura.

**Aktivnost A100002 Rashodi za zaposlene u Gradskoj upravi** planirani su rashodi za zaposlene u iznosu od 5.792.800 eura što je 390.200 eura više u odnosu na plan Proračuna za 2025. godinu. Rashodi za bruto plaće su planirani u iznosu od 4.552.700 eura (uključena i plaća u naravi), doprinosi na plaće u iznosu od 720.000 eura dok su ostali rashodi za zaposlene planirani u iznosu od 520.000 eura.

**Aktivnost A100003 Financiranje usluga naplate** planirana je u iznosu od 641.000 eura ili 14.000 eura više u odnosu na plan Proračuna za 2025. godinu. Rashodi za usluge naplate komunalne naknade od kućanstava, koje vrši tvrtka Inkasator d.o.o., planirani su u iznosu od 150.000 eura, usluge naplate zakupnine za poslovne prostore (usluge se plaćaju Inkasatoru) 16.000 eura, troškovi razreza i naplate naknade za uređenje voda za kućanstva planirani su u iznosu od 135.000 eura, usluge naplate prihoda ŽUC-u 13.000 eura te usluge naplate kredita za prodane stanove u iznosu od 6.000 eura. Poreznoj upravi pripada naknada u iznosu od 1% od ukupno naplaćenih prihoda za troškove obavljanja poslova utvrđivanja, evidentiranja, naplate, nadzora i ovrhe poreza na dohodak, a planirana je u iznosu od 290.000 eura, Poreznoj upravi pripada i naknada za naplatu gradskih poreza koja je planirana u iznosu od 21.000 eura dok se na troškove ovrha i sudskih postupaka koje nadoknađujemo u visini stvarnih troškova tvrtki Inkasator odnosi 10.000 eura.

**Aktivnost A100008 Otplata kamata po kreditima** planirana je u iznosu manjem za 55.000 eura i novi plan iznosi 295.000 eura dok je **Tekući projekt T100001 Otplata glavnice kredita** planiran u iznosu manjem za 120.000 eura i iznosi 1.220.000 eura.

**RAZDJEL 003 UPRAVNI ODJEL ZA PROSTORNO UREĐENJE I POSLOVE PROVEDBE DOKUMENATA PROSTORNOG UREĐENJA**

Prvim izmjenama i dopunama Plana za 2025. godinu proračun Upravnog odjela za prostorno uređenje i poslove provedbe dokumenata prostornog uređenja povećava se za 28.500 eura ili 15,53%, te iznosi 212.000 eura.



**PROGRAM 4000 Prostorno planska dokumentacija** sastoji se od dva projekta:

**Kapitalni projekt K400001 Izrada prostorno planske dokumentacije** **i urbanističkih planova** ovim izmjenama povećava se za 28.500 eura ili za 41,61% te novi plan iznosi 97.000 eura. Sredstva se odnose na izradu urbanističkih planova i ostale potrebne dokumentacije u svrhu prostornog uređenja.

**Kapitalni projekt K400002 e-planovi** planiranim izmjenama i dopunama proračuna nije mijenjan i iznosi 115.000 eura, a uključuje rashode za usluge digitalizacija prostornih planova.

**RAZDJEL 004 UPRAVNI ODJEL ZA GRADNJU I ZAŠTITU OKOLIŠA**

Prijedlogom Prvih izmjena i dopuna financijskog plana Upravnog odjela za gradnju i zaštitu okoliša za 2025. godinu, ukupno planirana sredstva iznose 71.454.970 eura i veća su za 9,6 mil.eura ili za 15,50% u odnosu na plan za 2025. godinu. Planirani rashodi i izdaci provode se kroz sljedeće programe:









**PROGRAM 3001 Građenje komunalne infrastrukture** planiran je unutar ovog Upravnog odjela u iznosu od 17.208.312 eura što je za 1.276.021 eura ili za 8,01% više u odnosu na Plan za 2025. godinu.

Planirani rashodi se najvećim dijelom odnose na troškove proširenja i izgradnje dodatne komunalne infrastrukture – izgradnju i rekonstrukciju prometnica, oborinske odvodnje, izgradnju nogostupa, izgradnje javne rasvjete, uređenje okoliša. Ovo povećanje rashoda se najvećim dijelom odnosi na sljedeće kapitalne projekte:

**PROGRAM 4001 Zaštita i očuvanje kulturne baštine** planiran je u iznosu većem za 490.947 eura i novi plan iznosi 12.553.085 eura, a do promjena je došlo na projektima konstruktivne obnove zgrade Hrvatskog doma i novi plan iznosi 5.043.000 eura i na konstruktivnoj obnovi kuće na adresi Gornja Gaza 3 (Mihalićeva kuća) i novi plan iznosi 400.000 eura. Rashodi za sanaciju oštećenih objekata u Zvijezdi planirani su u iznosu od 300.000 eura, a ostali rashodi u iznosu od 200.000 eura odnose se na kapitalne donacije građanima za obnovu objekata u zaštićenoj kulturno povijesnoj cjelini, te 100.000 eura za radove na spomeniku Glorijeti, arkadama i Vojnom groblju.

**PROGRAM 6000 Predškolski odgoj i obrazovanje** u okviru Upravnog odjela za gradnju i zaštitu okoliša izmjenama i dopunama se povećava za 1.640.909 eura, odnosno za 19,14% te novi planirani iznos za 2025. godinu iznosi 10.212.709 eura, a odnosi se najvećim dijelom na **Kapitalni projekt K600001 Izgradnja dječjeg vrtića Luščić** koji je ovim Izmjenama i dopunama proračuna planiran u iznosu većem za 509.909 eura i novi plan iznosi 8.219.909 eura. **Kapitalni projekt K600005 Dječji vrtić Hrnetić** planiran je u iznosu većem za 1.131.000 eura ili za 131,24% više u odnosu na planirano za 2025. godinu i novim planom iznosi 1.992.800 eura.

**PROGRAM 6001 Osnovnoškolsko obrazovanje** povećan je ovim izmjenama i dopunama za 5.955.802 eura ili za 30,88% u odnosu na planirano za 2025. godinu i iznosi 25.240.245 eura pri čemu se najveći dio povećanja odnosi na nove kapitalne projekte: **Kapitalni projekt K600107 Izgradnja dvorane OŠ Rečica** u iznosu od 2.307.057 eura i **Kapitalni projekt K600108 Izgradnja dvorane OŠ Braća Seljan** u iznosu od 3.516.730 eura. Na troškove obnove Osnovne škole Dragojle Jarnević oštećene u seriji potresa odnosi se 8.245.000 eura dok se na izgradnju Osnovne škole Luščić odnosi 2.138.265 eura. Unutar ovog programa planirani su i **Kapitalni projekt K600105 Dogradnja OŠ Turanj** u iznosu od 4.493.062 eura i **Kapitalni projekt K600106 Dogradnja OŠ Mahično** u iznosu od 4.540.131 eura.

**PROGRAM 6003 Razvoj sporta i rekreacije** planirano je povećanje rashoda za 221.875 eura, odnosno za 5,39%, i novi plan za 2025. godinu iznosi 4.337.823 eura, a do promjena je došlo na sljedećim projektima:

**Kapitalni projekt K600302 Izgradnja sportsko - rekreacijskog centra Mostanje** planiran je u iznosu većem za 200.000 eura ili za 14,29% u odnosu na Plan za 2025. godinu i novi plan iznosi 1.600.000 eura.

**Kapitalni projekt K600305 Izgradnja nogometnog igrališta Turanj** planiran je u iznosu većem za 21.875 eura i novi plan iznosi 1.521.875 eura, a povećanje sredstava se odnosi na troškove projektne dokumentacije.

**RAZDJEL 005 UPRAVNI ODJEL ZA KOMUNALNO GOSPODARSTVO,** **PROMET I MJESNU SAMOUPRAVU**

Prijedlogom Prvih izmjena i dopuna financijskog plana za 2025. godinu ukupno planirana sredstva Upravnog odjela za komunalno gospodarstvo, promet i mjesnu samoupravu iznose 17.419.825 eura i povećana su za 3.697.807 eura. Planirani rashodi i izdaci provode se kroz sljedeće programe:

























**PROGRAM 2000 Civilna zaštita i spašavanje** unutar ovog Upravnog odjela planiran je u iznosu manjem za 50.000 eura i novi plan iznosi 36.981 eura, a odnosi se na sredstva namijenjena plaćanju najma skela postavljenih na objekte oštećene potresom, te sanacije objekata oštećenih u potresu u smislu dodatnih ulaganja u iste.

**PROGRAM 3000 Održavanje komunalne infrastrukture** izmjenama i dopunama planirani iznos se povećava za 1.862.061 eura i novi plan iznosi 9.460.563 eura, a do promjena je došlo na sljedećim aktivnostima:

**Aktivnost A300001 Održavanje nerazvrstanih cesta** planirano je povećanje rashoda za 1.540.000 eura odnosno za 60,06% i novi plan iznosi 4.104.270 eura, pri čemu se na usluge tekućeg i investicijskog održavanja nerazvrstanih cesta (zimska služba, asfaltiranje, makadam) odnosi 3.060.000 eura, na troškove postavljanja signalizacije na cestama odnosi se 431.000 eura, na troškove održavanja nerazvrstanih cesta 600.000 eura dok su troškovi naknade za uređenje voda za nerazvrstane ceste planirani u iznosu od 13.270 eura.

**Aktivnost A300002 Održavanje javnih zelenih površina** rashodi se povećavaju za 46.874 eura, odnosno 2,77% pri čemu novi plan za 2025. godinu iznosi 1.736.249 eura, a povećavaju se rashodi za tekuće i investicijsko održavanje zelenih površina.

**Aktivnost A300003 Javna rasvjeta-energija i održavanje** povećani su rashodi za 110.000 eura ili za 28,95% i ovim Izmjenama i dopunama plana iznose 490.000 eura, a odnose se troškove dokupa energije u iznosu od 380.000 eura i na tekuće i investicijsko održavanje javne rasvjete u iznosu od 110.000 eura.

**Aktivnost A300005 Održavanje čistoće javnih površina** planirana su rashodi za različite komunalne usluge u iznosu većem za 40.000 eura i novi plan iznosi 435.000 eura.

**Aktivnost A300006 Uređenje grada povodom božićnih i novogodišnjih blagdana** rashodi se povećavaju za 100.000 eura, a odnose se na trošak nabave nakita za kićenje grada, te novi plani iznosi 184.000 eura.

**Aktivnost A300010 Održavanje javnih prometnih površina na kojima nije dopušten promet motornih vozila** planirana je u iznosu većem za 97.008 eura i novi plan iznosi 127.633 eura, a ovo povećanje rashoda se najvećim dijelom odnosi na troškove uređenja Foginovog kupališta i na troškove održavanja uređene plaže Foginovo kupalište.

Ovim Izmjenama i dopunama plana za 2025. godinu otvoren je novi **Kapitalni projekt K300018 Uređenje dijela kružnog šetališta (uređenje Crne promenade)** planiran u iznosu od 243.555 eura, a odnosi se najvećim dijelom na građevinske radove, projekt je 60% sufinanciran iz Fonda za zaštitu okoliša i energetsku učinkovitost.

Unutar ovog programa nalaze se i troškovi asfaltiranja makadam prometnica po mjesnim odborima u nastavku kako slijedi:



**PROGRAM 3002 Razvoj i sigurnost prometa** ovim izmjenama i dopunama plan se smanjuje za 138.000 eura i novi plan iznosi 1.421.238 eura, a povećanje se odnosi na **Aktivnost A300202 Urbana oprema** koja je planirana u novom iznosu od 110.800 eura dok su troškovi **Aktivnosti A300201 Javni gradski prijevoz** smanjeni za 150.000 eura i iznose 1.050.000 eura.

**PROGRAM 4000 Prostorno planska dokumentacija** u okviru ovog upravnog odjela provodi se kroz **Tekući projekt T400001 Izrada projektne dokumentacija** u iznosu manjem za 30.000 eura i novi plan iznosi 291.627 eura. Sredstva u ovoj aktivnosti osigurana su za izradu projektne dokumentacije za održavanje i građenje komunalne infrastrukture, pripremu dokumentacije za upis cesta, te izradu studija i elaborata.

**PROGRAM 6000 Predškolski odgoj i obrazovanje** odnosi se na provedbu projekata održavanja i dodatnih ulaganja na vrtićkim objektima korištenjem vlastitih i nacionalnih izvora prihoda, a unutar ovog Upravnog odjela planiran je u iznosu manjem za 97.643 eura i novi plan iznosi 124.611 eura. Do promjene je došlo na **Kapitalnom projektu K60003 Rekonstrukcija dječjeg vrtića Banija** koje je planiran u iznosu od 102.240 eura, a odnosi se na građevinske radove na vanjskom igralištu.

**PROGRAM 6004 Promicanje kulture** planiran je u iznosu većem za 400.000 eura i novi plan iznosi 404.000 eura, a odnosi se na **Kapitalni projekt K600408 Revitalizacija Starog Grada Dubovca** (Branič kula) u iznosu od 400.000 eura. Projekt je sufinanciran sredstvima ITU mehanizama u iznosu od 340.000 eura.

**PROGRAM 7000 Upravljanje imovinom** planirana su sredstva u iznosu od 5.141.000 eura odnosno veća su za 1.770.000 eura u odnosu na planirano za 2025. godinu , a odnose se na sljedeće projekte:

**Kapitalni projekt K700004 Projekt sanacije pothodnika** planiran je u iznosu većem za 1.030.000 eura ili za 68,67% u odnosu na planirano Proračunom za 2025. godinu i novi plan iznosi 2.530.000 eura, a odnosi se na troškove uređenja pothodnika.

**Tekući projekt T700003 Upravljanje objektima javne namjene** planiran je u iznosu većem za 770.000 eura ili za 52,17% i novi plan iznosi 2.246.000 eura, a promjene se najvećim dijelom odnose na troškove uređenja klizališta Sokolski dom koji je planiran u novom iznosu od 354.000 eura i na troškove uređenja NK Ilovac u iznosu od 1.106.000 eura.

**RAZDJEL 006 UPRAVNI ODJEL ZA IMOVINSKO PRAVNE POSLOVE I UPRAVLJANJE IMOVINOM**

Planirani rashodi Upravnog odjela za imovinsko pravne poslove i upravljanje imovinom iznose 1.166.150 eura što je za 5.000 eura više u odnosu na plan upravnog odjela za 2025. godinu. Promjene se odnose na sljedeće programe:



**PROGRAM 3001 Građenje komunalne infrastrukture** unutar ovog Upravnog odjela planiran je u iznosu od 355.418 eura što je za 28.500 eura manje od plana za 2025. godinu, a troškovi programa se najvećim dijelom odnose na rješavanje imovinsko pravnih odnosa za projekte građenja komunalne infrastrukture. Unutar ovog programa rashodi su planirani za sljedeće kapitalne projekte:

* Kapitalni projekt K300121 Uređenje Kupske ulice
* Kapitalni projekt K300130 Sanacija kanala Sajevac
* Kapitalni projekt K300134 Obilaznica Zvijezda
* Kapitalni projekt K300135 Rekonstrukcija ulice Donja Švarča
* Kapitalni projekt K300153 Prometnica Poslovna zona Selce
* Kapitalni projekt K300154 Klizište Vukmanić
* Kapitalni projekt K300155 Klizište Rečica
* Kapitalni projekt K300157 Oborinska odvodnja Ljubljanska
* Kapitalni projekt K300180 Oborinska odvodnja ulica Slavka Rozgaja
* Kapitalni projekt K300186 Oborinska odvodnja u naselju Jelsa
* Kapitalni projekt K300190 Parkiralište i pristupna prometnica groblja Jamadol

**PROGRAM 7000 Upravljanje imovinom** ukupna sredstva povećana su za 33.500 eura i novi plan iznosi 700.732 eura, a izmjene se odnose najvećim dijelom na **Kapitalni projekt K700002 Kupnja stanova** koji je planiran u iznosu većem za 30.000 eura i novi plan iznosi 130.000 eura.

**RAZDJEL 007 UPRAVNI ODJEL ZA GOSPODARSTVO, RAZVOJ GRADA I EU FONDOVE**

Prvim izmjenama i dopunama proračuna za 2025. godinu ukupni rashodi za Upravni odjel za gospodarstvo, razvoj grada i EU fondove planirani su u iznosu većem za 196.310 eura i novi plan iznosi 6.883.391 eura.















**GLAVA 01 ODJEL ZA GOSPODARSTVO, RAZVOJ GRADA I EU FONDOVE**

**PROGRAM 3003 Skrb o životinjama** planiran je u iznosu manjem za 42.500 eura i novi plan iznosi 212.500 eura, a promjene se odnose na **Aktivnost A300301 Zbrinjavanje napuštenih životinja**.

**PROGRAM 5000 Jačanje gospodarstva** planiran je u iznosu većem za 50.000 eura ili za 20,72% u odnosu na plan Proračuna za 2025. godinu i iznosi 291.300 eura, a do promjene je došlo na **Aktivnosti A500001 Mjere poticanja razvoja gospodarstva** koja se odnosi na potpore poduzetništvu planirane u novom iznosu od 240.000 eura.

**PROGRAM 5002 Poticanje razvoja turizma** planirano je povećanje rashoda za 5.615 eura i novi plan iznosi 1.789.368 eura, a promjena je rezultat sljedećih aktivnosti:

**Aktivnost A500201 Promidžba turizma grada Karlovca** planirana je u iznosu većem za 15.000 eura i novi plan iznosi 169.500 eura, a ovo povećanje rashoda se odnosi na usluge promidžbe i informiranja koje iznose 30.000 eura.

**Aktivnost A500204 Manifestacija „Advent“** planirana je u iznosu manjem za 140.000 eura ili za 56,11% i novi plan iznosi 109.500 eura, a odnosi se na smanjene rashode za usluge za 140.000 eura koje poslije izmjena iznose 90.000 eura.

**Aktivnost A500205 Ostale manifestacije** planirana je u iznosu većem za 82.000 eura ili za 62,92% i novi plan iznosi 212.328 eura, a ovo povećanje rashoda se odnosi se na troškove organizacije 30. godišnjice Dana pobjede i domovinske zahvalnosti, Dan hrvatskih branitelja i na troškove organizacije sportske manifestacije Gem, set Hrvatska.

**Tekući projekt T500201 Turistička infrastruktura** predloženo je povećanje rashoda za 25.000 eura i novi plan iznosi 75.000 eura, a odnosi se na tekuće donacije za uređenje prostora za vjerski turizam planirane u iznosu od 25.000 eura.

**Tekući projekt T500203 GIFTSNET** planiran je u iznosu većem za 23.615 eura ili za 6,64% u odnosu na Proračun za 2025. i novi plan iznosi 379.040 eura, a odnosi se najvećim dijelom na rashode za dodatna ulaganja na objektima koji su planirani u iznosu od 251.150 eura.

**PROGRAM 5003 Integrirana teritorijalna ulaganja** planirana su u iznosu većem za 48.380 eura ili za 103,78% u odnosu na plan Proračuna za 2025. godinu i novi plan iznosi 95.000 eura, a do promjene je došlo na sljedećim kapitalnim projektima:

**Kapitalni projekt K500302 ITU Dubovac** planiran je u iznosu većem za 18.380 eura ili za 39,43% i novi plan iznosi 65.000 eura, a ova promjena rezultat je povećanja rashoda za usluge studija izvodljivosti.

**Kapitalni projekt K500303 ITU Trg, Draškovićeva, Kurelčeva, Put D.Trstenjaka** planiran je u iznosu od 30.000 eura koji se odnose na troškove studija izvodljivosti. Projektom je planirana revitalizacija Trga bana Josipa Jelačića s rekonstrukcijom i izgradnjom dijela Ulice Janka Draškovića i Puta Davorina Trstenjaka te rekonstrukcijom ulice Frana Kurelca s biciklističkom  stazom.

**GLAVA 02 AQUATIKA – SLATKOVODNI AKVARIJ KARLOVAC**

Djelatnost proračunskog korisnika Aquatika – slatkovodni akvarij Karlovac provodi se kroz program Poticanje razvoja turizma budući da je to primarno turistička atrakcija. Za provedbu programa planirana su sredstva u iznosu većem za 42.309 eura u odnosu na planirano Proračunom za 2025. godinu i novi plan iznosi 1.196.486 eura. Ovo povećanje rashoda rezultat je rasporeda viška prihoda iz 2024. godine proračunskog korisnika Aquatika, a odnosi se najvećim dijelom na njihovo redovno poslovanje u sklopu **Aktivnosti A500206 Materijalni i financijski rashodi poslovanja**.

**GLAVA 03 KINO EDISON, MULTIMEDIJSKI CENTAR ZA KULTURNO-TURISTIČKE SADRŽAJE**

Ukupno planirana sredstva za rad ustanove Kino Edison ovim izmjenama i dopunama plana za 2025. godinu iznose 934.156 eura, odnosno povećavaju se za 91.756 eura. Budući da je ovo primarno ustanova kulture, djelatnost ove ustanove odvija se kroz **PROGRAM Promicanje kulture**.

**Aktivnost A600403 Rashodi za zaposlene** planirana je u iznosu većem za 55.100 eura i novi plan iznosi 399.100 eura.

**Aktivnost A600404 Programska djelatnost** planirana je u iznosu većem za 31.756 eura, te iznosi 315.856 eura, a posljedica je to povećanja rashoda za usluge te rashoda za nabavu opreme.

**RAZDJEL 008 UPRAVNI ODJEL ZA DRUŠTVENE DJELATNOSTI**

Prijedlogom Prvih izmjena i dopuna financijskog plana za 2025. godinu Upravni odjel za društvene djelatnosti je planiran u ukupnom iznosu od 42.590.643 eura, odnosno povećan je za 1,1 mil. eura ili 2,73% u odnosu na plan Proračuna za 2025. godinu.

**GLAVA 01 DRUŠTVENE DJELATNOSTI**

Iz tablice u nastavku vidljivo je da su rashodi Glave UO za društvene djelatnosti veći za 27.637 eura ili za 0,59% više u odnosu na Plan za 2025. godinu te novi plan iznosi 4.689.638 eura.





**PROGRAM 6000 Predškolski odgoj i obrazovanje** predloženim Prvim izmjenama i dopunama Proračuna Grada Karlovca za 2025. godinu planiran je u iznosu većem za 2.360 eura i novi plan iznosi 199.945 eura, a povećanje rashoda od 11.000 eura se odnosi na sufinanciranje troškova smještaja djece u privatnim vrtićima i novi plan iznosi 166.025 eura dok su za 8.640 eura smanjeni rashodi **za Tekući projekt T600002 Sufinanciranje edukativnih i sportskih aktivnosti u DV Karlovac** i novi plan iznosi 33.920 eura.

**PROGRAM 6001 Osnovnoškolsko obrazovanje** povećani su rashodi za 12.000 eura, odnosno 7,53% te novi plan za 2025. godinu iznosi 171.300 eura, a promjena se odnosi na **Aktivnost A600109 Prijevoz učenika** i novi plan iznosi 123.000 eura pri čemu se 18.000 eura odnosi na usluge prijevoza djece s teškoćama u razvoju, a 105.000 eura na usluge prijevoza učenika osnovnih škola iznad zakonskog standarda.

**PROGRAM 6002 Programi za djecu i mlade** planiran je u iznosu manjem za 30.000 eura i novi plan iznosi 431.952 eura, a do promjena je došlo na slijedećim aktivnostima:

**Aktivnost A600202 Stipendije Grada Karlovca** planirano je povećanje rashoda za stipendije učenicima studentima za 10.000 eura i novi plan iznosi 94.643 eura.

**Aktivnost A600209 Sufinanciranje prijevoza studenata** planirano je smanjenje rashoda za prijevoz za 40.000 eura s obzirom da se prijevoz studenata u potpunosti financira iz državnog proračuna.

**PROGRAM 6004 Promicanje kulture** planiran je u iznosu manjem za 11.000 eura ili za 3,19% u odnosu na Plan za 2025. godinu, a odnosi se najvećim dijelom na **Kapitalni projekt K600408 Revitalizacija Starog Grada Dubovca** kojim je ovim Izmjenama planiran u iznosu manjem za 14.000 eura (troškovi projektne dokumentacije) i novi plan iznosi 31.000 eura.

**PROGRAM 6005 Socijalna skrb** planiran je u iznosu većem za 47.277 eura, odnosno 4,47% te novi plan iznosi 1.103.977 eura, a odnosi se na sljedeće aktivnosti:

**Aktivnost A600505 Skrb o prehrani** planirano je povećanje rashoda za 5.245 eura i novi plan iznosi 131.245 eura, a odnosi se na naknade građanima u naravi za tople obroke u iznosu od 100.920 eura, za pakete suhe hrane 27.325 eura dok su naknade za mlijeko za dojenčad planirane u iznosu od 3.000 eura.

**Aktivnost A600506 Skrb o starijim i bolesnim osobama** planirano je povećanje rashoda za 5.000 eura koje se odnose na zdravstvenu njegu u kući starih i bolesnih osoba putem Ustanove za zdravstvenu njegu u kući. Novi plan za 2025. godinu iznosi 86.200 eura.

**Aktivnost A600508 Ostale naknade i pomoći građanima** ukupno su povećane za 20.000 eura zbog povećanja pomoći po posebnim odlukama za onkološke bolesnike. Novi plan za 2025. godinu iznosi 102.000 eura.

**Kapitalni projekt K600503 Izrada vatrodojave za Centar za beskućnike** planiran je u iznosu od 6.000 eura koji se odnose na nabavu i postavljanje potrebne opreme.

**Tekući projekt T600501 Potencijali zajednice** planiran je u iznosu većem za 8.032 eura i novi plan iznosi 15.032 eura. Ovim projektom ostvaruje se suradnja s Nacionalnom zakladom za razvoj civilnog društva u cilju daljnjeg razvoja postojećih i poticanja do sad neiskorištenih potencijala lokalne zajednice, kroz uključivanje mladih iz srednjih škola te iskusnijih (60+) sugrađana i ostalih dionika.

**Tekući projekt T600502 SINERGY** planiran je u iznosu od 2.000 eura, a sredstva su doznačena putem Ureda za ljudska prava i prava nacionalnih manjina. Cilj projekta je uspostavljanje suradnje lokalne koordinacije za integraciju Grada Karlovca i jačanje kapaciteta Grada Karlovca za integraciju državljana trećih zemalja kroz edukacije, senzibilizacijske kampanje s ciljem osvještavanja građana o prednostima integracije državljana trećih zemalja te druge aktivnosti vezane uz uključivanje i podršku ovim osobama.

**PROGRAM 6006 Razvoj civilnog društva** u okviru Upravnog odjela za društvene djelatnosti planiran je u iznosu većem za 7.000 eura i novi plan za 2025. godinu iznosi 531.964 eura, a povećanje rashoda odnosi se na tekuće donacije putem natječaja koji se provode unutar **Aktivnosti A600605 Financiranje programa udruga i promocija civilnog društva** u iznosu od 74.200 eura.

**GLAVA 02 OSNOVNE ŠKOLE**

Prvim izmjenama i dopunama Proračuna Grada Karlovca za 2025. godinu ukupni planirani rashodi za programe osnovnog školstva povećavaju se za 257.985 eura ili za 1,19% i novi plan iznosi 21.988.968 eura.



**PROGRAM 6001 Osnovnoškolsko obrazovanje** planiran je u iznosu od 21.979.967 eura što je povećanje za 249.684 eura ili za 1,15% u odnosu na plan Proračuna za 2025. godinu. Ovo povećanje rashoda prozlazi najvećim dijelom iz povećanih rashoda za zaposlene u osnovnim školama u iznosu od 101.233 eura i novi plan iznosi 16.596.363 eura (radi se o sredstvima koja doznačuje Ministarstvo znanosti, obrazovanja i mladih) i povećanih rashoda za materijalne i financijske rashode poslovanja osnovnih škola u iznosu od 134.647 eura i novi plan iznosi 1.652.478 eura.

**GLAVA 03 USTANOVE KULTURE**

Ukupni plan za redovnu djelatnost ustanova kulture Prvim izmjenama i dopunama Proračuna Grada Karlovca za 2025. godinu povećava se za 149.453 eura i novi plan iznosi 5.185.523 eura, a odnosi se na sljedeće programe:



**PROGRAM 6004 Promicanje kulture** povećavaju se rashodi za 149.453 eura te novi plan za 2025. godinu iznosi 5.119.923 eura, a odnosi se na sljedeće promjene:

**Aktivnost A600402 Materijalni i financijski rashodi poslovanja** smanjeni su za 35.079 eura i novi plan iznosi 554.870 eura, a odnose se najvećim dijelom na smanjene rashode kod proračunskog korisnika Gradsko kazalište Zorin Dom čiji plan nakon smanjenja iznosi 160.766 eura, kod proračunskog korisnika Muzeji grada Karlovca čiji plan nakon smanjenja iznosi 221.545 eura dok su kod proračunskog korisnika Gradske knjižnice Ivan Goran Kovačić povećani materijalni rashodi i plan nakon povećanja iznosi 172.559 eura.

**Aktivnost A600403 Rashodi za zaposlene** veći su za 60.100 eura i novi plan iznosi 3.154.100 eura, a odnosi se na povećanje rashoda za zaposlene kod proračunskog korisnika Gradska knjižnica Ivan Goran Kovačić čiji su rashodi za zaposlene povećani za 16.500 eura i nakon izmjena iznose 1.340.000 eura. Kod proračunskog korisnika Muzeji grada Karlovca rashodi za zaposlene nisu mijenjani i iznose 1.029.500 eura, dok su rashodi po istoj osnovi kod Gradskog kazališta Zorin Dom povećani za 43.600 eura, te iznose 784.600 eura.

**Aktivnost A600404 Programska djelatnost** povećani su rashodi za 25.276 eura i novim planom iznose 807.148 eura, a odnose se na programsku djelatnost korisnika Gradsko kazalište Zorin dom koja je planirana u iznosu većem za 19.000 eura i novi plan iznosi 378.800 eura, korisnika Gradska knjižnice Ivan Goran Kovačić koja je planirana u iznosu manjem za 33.085 eura i novi plan iznosi 216.280 eura dok rashodi korisnika Muzeji grada Karlovca nakon povećanja od 39.361 eura iznose 212.068 eura.

**Kapitalni projekt K600402 Nabava nefinancijske imovine** planiran je u iznosu većem za 65.944 eura i novi plan za 2025. godinu iznosi 92.945 eura, a odnosi se najvećim dijelom na proračunskog korisnika Muzeji grada Karlovca čiji je plan povećan za 48.444 eura i novi plan iznosi 54.444 eura i na proračunskog korisnika Gradska knjižnica Ivan Goran Kovačić čiji plan poslije povećanja od 17.500 eura iznosi 27.500 eura.

**GLAVA 04 USTANOVE PREDŠKOLSKOG ODGOJA**

Ukupno planirani izdaci za programe ustanova predškolskog odgoja su povećani za 601.819 eura i iznose 9.065.262 eura.



**PROGRAM 6000 Predškolski odgoj i obrazovanje** planiran je u iznosu većem za 601.819 eura ili za 7,11% i novi plan iznosi 9.065.262 eura. Najvećim dijelom promjene se odnose na povećanje rashoda za zaposlene te za materijalne i financijske rashode za redovno poslovanje ustanova predškolskog odgoja.

**Aktivnost A600003 Rashodi za zaposlene** planirani su u iznosu većem za 620.312 eura i novi plan iznosi 7.909.892 eura pri čemu su rashode za zaposlene u Dječjem vrtiću Karlovac veći za 486.121 eura i njihov plan iznosi 4.091.000 eura dok se na proračunskog korisnika Dječji vrtić Četiri rijeke odnosi 3.818.892 eura rashoda za zaposlene i veći su za 134.191 eura u odnosu na plan Proračuna za 2025. godinu.

**GLAVA 05 USTANOVA ZA UPRAVLJANJE SPORTSKIM OBJEKTIMA**

Ukupno planirana sredstva za rad Ustanove za upravljanje sportskim objektima ovim izmjenama i dopunama plana za 2025. godinu iznose 1.661.252 eura, odnosno povećavaju se za 95.292 eura. Budući da je ovo primarno ustanova za sportsku djelatnost, djelatnost ove ustanove odvija se kroz **PROGRAM 6003 Razvoj sporta i rekreacije** za kojeg je planirano 1.661.252 eura za sljedeće aktivnosti i projekte:



Iz tablice je vidljivo da su najznačajnije promjene u materijalnom i financijskom poslovanju ustanove te na rashodima za zaposlene koji su ovim Izmjenama i dopunama plana za 2025. godinu planirani u iznosu većem za 56.129 eura i iznose 964.519 eura dok se na ostale aktivnosti u sportu odnosi 12.000 eura (Sportske igre mladih i košarka u kolicima).

**RAZDJEL 009 SLUŽBA ZA PROVEDBU ITU MEHANIZMA**

Prvim izmjenama i dopunama Plana za 2025. godinu rashodi Službe za provedbu ITU mehanizma nisu mijenjani i njihov plan iznosi 115.700 eura.



**RAZDJEL 010 VLASTITI POGON GRADA ZA OBAVLJANJE KOMUNALNE DJELATNOSTI**

Prvim izmjenama i dopunama Plana za 2025. godinu rashodi Vlastitog pogona Grada za obavljanje komunalne djelatnosti iznose 262.900 eura i veći su za 72.000 eura ili za 37,72% u odnosu na plan Proračuna za 2025. godinu.



**PROGRAM 3004 Poslovi parkinga i pauka** za kojeg je planirano 262.900 eura, a promjene se odnose na sljedeće aktivnosti i projekte:

**Aktivnost A300401 Materijalni i financijski rashodi poslovanja** planiraju se u iznosu od 164.900 eura što je povećanje za 12.000 eura (računalne usluge) dok se na **Kapitalni projekt K300401 Rashodi za nabavu nefinancijske imovine** odnosi 98.000 eura što je povećanje za 60.000 eura u odnosu na Plan za 2025. godinu, a odnosi se na troškove nadogradnje sustava pametnih parkirališta.

Savjetnik za planiranje i praćenje proračuna Pročelnica UO za proračun i financije Mirela Presečan, dipl.oec. Karolina Burić, dipl.oec.